

**H O T Ă R Â R E**

**pentru modificarea Metodologiei acordării facilităţilor tinerilor specialişti**

**cu studii medicale şi farmaceutice plasaţi în câmpul muncii în mediul**

**rural, aprobată prin Hotărârea Guvernului nr.1345/2007**

**nr. 719  din  30.10.2024**

*Monitorul Oficial nr.451-453/841 din 31.10.2024*

\* \* \*

În temeiul art.11 alin.(2) din Legea ocrotirii sănătăţii nr.411/1995 (Monitorul Oficial al Republicii Moldova, 1995, nr.34, art.373), cu modificările ulterioare, Guvernul

**HOTĂRĂŞTE:**

Metodologia acordării facilităţilor tinerilor specialişti cu studii medicale şi farmaceutice plasaţi în câmpul muncii în mediul rural, aprobată prin Hotărârea Guvernului nr.1345/2007 (Monitorul Oficial al Republicii Moldova, 2007, nr.188-191, art.1386), cu modificările ulterioare, se modifică după cum urmează:

1.1. pe tot parcursul Metodologiei, cuvintele „a trei ani de activitate” se substituie cu textul „termenului de activitate prevăzut la punctul 5”;

1.2. la punctul 1, textul „Legii ocrotirii sănătăţii nr.411-XIII din 28 martie 1995, cu modificările ulterioare, şi prevederilor Hotărârii Guvernului nr.1396 din 24 noiembrie 2003 «Cu privire la instruirea medicilor şi farmaciştilor rezidenţi»” se substituie cu textul „Legii ocrotirii sănătăţii nr.411/1995”;

1.3. la punctul 3:

1.3.1. noţiunea „tânăr specialist” va avea următorul cuprins:

„*tânăr specialist* – absolvent al studiilor superioare de licenţă în medicină şi al studiilor postuniversitare de rezidenţiat în primii 5 ani de activitate şi al învăţământului profesional tehnic postsecundar şi postsecundar nonterţiar medical şi farmaceutic în primii 3 ani de activitate, absolvent al instituţiilor de învăţământ omoloage din străinătate, acreditate în condiţiile legii, indiferent dacă şi-a făcut studiile pe locuri cu finanţare de la bugetul de stat sau cu taxă de studii, angajat pe norma întreagă imediat după absolvire, în baza repartizării Ministerului Sănătăţii (în continuare – *Minister*)”;

1.3.2. în definiţia noţiunii „facilităţi”,litera b) va avea următorul cuprins:

„b) indemnizaţie unică pentru specialiştii cu studii superioare de licenţă în medicină, pentru medici şi farmacişti în mărime de 250 de mii de lei, care se achită în două tranşe – 120 de mii de lei după 6 luni de activitate şi 130 de mii de lei după 3 ani de activitate”;

1.3.3. se completează cu litera b1) cu următorul cuprins:

„b1) indemnizaţie unică pentru specialiştii cu studii profesional tehnice postsecundare şi postsecundare nonterţiare medicale şi farmaceutice în mărime de 96 de mii de lei, care se achită integral după 6 luni de activitate”;

1.4. punctul 31 se abrogă;

1.5. punctul 4 se completează cu următorul enunţ: „Absolvenţilor studiilor postuniversitare de rezidenţiat şi absolvenţilor din învăţământul profesional tehnic postsecundar şi postsecundar nonterţiar medical şi farmaceutic, care au avut obligaţia să activeze, după absolvirea studiilor, timp de 3 ani, în baza repartizării de către Minister şi au beneficiat, până la intrarea în vigoare a modificărilor Legii ocrotirii sănătăţii nr.411/1995, operate prin Legea nr.156/2024, de indemnizaţii şi compensaţii conform prevederilor art.11 alin.(2) din Legea ocrotirii sănătăţii nr.411/1995, li se vor achita plăţile restante conform prevederilor anterioare.”;

1.6. punctul 5 va avea următorul cuprins:

„**5.** Tinerii specialişti, absolvenţi ai studiilor superioare de licenţă în medicină şi ai studiilor postuniversitare de rezidenţiat, inclusiv ai instituţiilor de învăţământ omoloage din străinătate, acreditate în condiţiile legii, sunt obligaţi să activeze cel puţin 5 ani conform repartizării de către Minister. Tinerii specialişti, absolvenţi ai studiilor profesionale tehnice postsecundare şi postsecundare nonterţiare medicale şi farmaceutice sunt obligaţi să activeze cel puţin 3 ani conform repartizării de către Minister. Din calculul acestora se vor exclude perioadele de suspendare a contractului individual de muncă, în conformitate cu prevederile Codului muncii al Republicii Moldova nr.154/2003.”;

1.7. punctul 12 va avea următorul cuprins:

„**12.** Mijloacele financiare necesare pentru acordarea indemnizaţiilor tinerilor specialişti se transferă:

- pentru specialiştii cu studii superioare de licenţă în medicină, pentru medici şi farmacişti – în mărime de 120 de mii de lei, după 6 luni de activitate şi în mărime de 130 de mii de lei, după 3 ani de activitate;

- pentru specialiştii cu studii profesional tehnice postsecundare şi postsecundare nonterţiare medicale şi farmaceutice – în mărime de 96 de mii de lei, după 6 luni de activitate.”;

1.8. la punctul 20, cuvintele „de trei ani” se substituie cu textul „prevăzut la punctul 5”.

|  |  |
| --- | --- |
| **PRIM-MINISTRU** | **Dorin RECEAN** |
| **Contrasemnează:** |  |
| **Ministrul sănătăţii** | **Ala Nemerenco**  |
| **Ministrul finanţelor** | **Victoria Belous** |
| **Nr.719. Chişinău, 30 octombrie 2024.** |  |